Geen verdagtes ná moord op bekende sielkundigeDr. Mirah Wilks is wreed in haar huis vermoor. (Foto: Verskaf) Nog niemand is aangekeer ná die dood van dr. Mirah Wilks, bekende misdaadsielkundige van Johannesburg, nie. Kol. Lungelo Dlamini, polisiewoordvoerder, het Dinsdag aan Maroela Media bevestig daar is nog geen verdagtes in die saak nie. Wilks (69) is verlede Sondag in haar huis in Sandown Estate deur ŉ rower oorval, wat vermoedelik deur die dak toegang tot die huis verkry het. Haar man, Frank (72), was by die kerk toe die voorval plaasgevind het. Volgens ŉ amptelike verklaring deur die Wilks-familie het net een rower toegang tot die huis verkry en Wilks in die gang voor haar studeerkamer oorrompel. Wilks het verlede jaar haar doktorsgraad in haatmisdaad aan Unisa verwerf. Prof. Juan Nel, Wilks se studieleier, sê sy was bekend in die sielkunde departement as ŉ persoon van integriteit en inbors, iemand wat ander altyd met die grootste respek en menswaardigheid behandel het. Sy is reeds op 7 Oktober in die Wespark- Joodse begraafplaas ter ruste gelê. Sy laat haar man, kinders, Tarryn en Bret, en twee kleinkinders agter.